GiliGold/VAD_KnessetCorpus huggingface dataset:
בני ולנטין לידסקי: לכן התהליך שיואל תיאר תיאורטית הוא נכון, אבל פרקטית אנחנו לא יכולים להיות מעורבים בתהליך קונסולרי בשטח הפדרציה הרוסית שמשם באים רוב העולים.
בני ולנטין לידסקי: צריך לדעת.
אלכס קושניר: התהליך הזה גם מסכן את הסוכנות.
דוד ביטן: הכול טוב ויפה, אבל זה דיון מוקדם.
דוד ביטן: תרשמי ככה, תרשמי ששמענו את רשות האוכלוסין, שיש בעיה משפטית ויש צורך להסמיך את נתיב על ידי שר הפנים ושהנושא נמצא על - - -
שלומית אבינח: לטפל בדור רביעי.
אלכס קושניר: לא לטפל, להנפיק אשרת כניסה א5 לילדים נלווים של דור רביעי.
אלכס קושניר: זה כל כך פשוט.
דוד ביטן: על פי טענת רשות האוכלוסין הנושא נמצא על שולחנו של השר.
אלכס קושניר: ללא המלצה, אגב.
דוד ביטן: לכן אנחנו מבקשים וקוראים לשר לקבל החלטה מהירה מכיוון שהדבר מצד אחד מונע ומעכב עלייה כרגע ומצד שני יוצר בירוקרטיה יותר בעייתית, כשיש נציגים של המדינה, בשם נתיב, שנמצאים במקום ומסוגלים לעשות את הפעילות הזאת.
שלומית אבינח: ועד לקבלת ההחלטה שימשיך?
דוד ביטן: זה עוד שבועיים, עזבי.
דוד ביטן: איך שנגמר הסגר יש לנו ישיבה ואז נתמודד איתם בצורה אחרת.
שלומית אבינח: ב-14 באוקטובר.
דוד ביטן: ניתן להם צ'אנס.
אלכס קושניר: יש לי שאלה.
דוד ביטן: מה התפקיד של הבחור?
אלכס קושניר: מנהל מחלקת אירו-אסיה במשרד החוץ.
יעקב ליבנה: בוקר טוב.
אלכס קושניר: יעקב, יש לי שאלה, אם אתם מקבלים כזו פנייה האם אתם יודעים לתת א5 מרחוק?
יעקב ליבנה: כעיקרון אנחנו נותנים את כל הסיוע שצריך מצד משרד החוץ לנושא של עלייה, אם זה תורים בשגרירות ודברים אחרים, אבל הנושא הזה בעיקר טופל עד עכשיו, כפי שנאמר, על ידי נתיב.
יעקב ליבנה: אם אתם רוצים הרחבה מעבר לזה אז אני אשמח אם נציג האגף הקונסולרי שלנו יעלה, הוא יוכל - - -
שלומית אבינח: אייל סיסו בזום.
יעקב ליבנה: אייל סיסו, הוא יוכל לתאר את הפרטים, איך הדבר הזה עובד בדיוק.
אייל סיסו: בוקר טוב.
שלומית אבינח: סטלה יכולה גם לעלות?
אייל סיסו: לא, סטלה לא יכולה, אני מטפל בזה ואני אדבר על זה.
דוד ביטן: אייל, תמסור לסטלה את הערכתנו על העבודה שהיא עושה, אני יודע שיחד איתך אתם עושים עבודה טובה מאוד בטיפול בכל הבקשות שבאות, כל הכבוד לכם, יש שיפור משמעותי.
דוד ביטן: עכשיו, תמשיך בבקשה.
אייל סיסו: אז קודם כל מבחינת המדיניות, אין לנו בעיה שנתיב ינפיקו מרחוק, אנחנו בקשר עם נתיב ובקשר עם רשות האוכלוסין ועובדים בצורה מסודרת.
אייל סיסו: לגבי העלייה מברית המועצות, ממדינות חבר העמים לשעבר, כל אדם שרוצה להגיע צריך להגיע לנציגות ויקבל נציגות.
אייל סיסו: נינים, ילדים דור רביעי, שצריכים לקבל אשרה, עד ששר הפנים יסמיך אותם אם ירצו לקבל אנחנו נעביר להם את זה במייל בהליך של חמש דקות.
אייל סיסו: גנאדי מכיר את זה, הוא מעביר לנו את האישור, אנחנו מוציאים את אישור העלייה למטוס, או נתב"ג מוציא את אישור העלייה למטוס, מעבירים להם את זה במייל ועם זה הוא יכול להיכנס לארץ ואיך שתיאר יואל הם יקבלו את האשרה בארץ.
אייל סיסו: אין בעיה, הקונסוליות מכירות את ההליך.
אייל סיסו: אני רק רוצה להגיד, בהקשר למה שאמר חבר הכנסת קושניר, הקונסוליות מכירות את ההליך, משתפות פעולה.
אייל סיסו: האמירה הזאת כל פעם שכאילו יש בעיה וזה היא לא נכונה, אין תו סגול עכשיו, עובדים כמעט כולם בקפסיטי מלא למעט מוסקבה שעובדים בשתי קפסולות.
אלכס קושניר: יש פה אנשים בזום.
אלכס קושניר: אפשר להעלות אותם?
דוד ביטן: לא, אני לא רוצה סתם לנהל דיון סרק.
אלכס קושניר: לא, זה לא סתם דיון סרק.
אלכס קושניר: כדי שתבין מה אנשים עוברים.
דוד ביטן: תרשמי, בהמשך, שגם שמענו את משרד החוץ שעד להחלטת השר הם יפעלו ויזרזו את מתן האישורים לדור הרביעי על מנת שלא יהיה צורך להגיע לשגרירות.
אלכס קושניר: אייל, כמה אשרות כאלה הנפקתם בחודש וחצי האחרונים?
אייל סיסו: מעט מאוד.
אלכס קושניר: אז מה זה אומר?
דוד ביטן: אולי יש מעט פניות, גם זה יכול להיות.
אייל סיסו: היו מעט פניות.
אלכס קושניר: בוא נשאל את נתיב.
אלכס קושניר: נתיב, גנאדי - - -
אייל סיסו: חבר הכנסת קושניר, האמירה הזאת כל פעם שאנחנו לא מנפיקים ולא נמצאים, ואני שומע את זה כל ועדה, היא לא נכונה.
אייל סיסו: תשאלו את הסוכנות, אנחנו נמצאים ב - - -
אלכס קושניר: רגע, שימו אותו על מיוט.
אלכס קושניר: אייל, אני לא בא בטענות אליך.
אלכס קושניר: תבין, אני לא בא בטענות אליך, אין לי שום - - -
דוד ביטן: קושניר, תנהל את זה רגע.
דוד ביטן: (היו"ר אלכס קושניר)
אלכס קושניר: אין בעיה.
אלכס קושניר: אין לי שום טענה למשרד החוץ, בדיוק להיפך, אני יודע שאתם משתדלים.
אלכס קושניר: הבעיה היא לא אצלכם, הבעיה היא שמשרד הפנים, או יותר נכון רשות האוכלוסין, קיבלו החלטה חד צדדית בלי לעדכן אף אחד ולכן אני רוצה להבין את גודל הבעיה.
אלכס קושניר: אתה אומר שהנפקתם מעט מאוד אשרות, עכשיו אני רוצה לשאול את נתיב, מר פולישצ'וק, כמה אשרות הנפקתם לדור השלישי נגיד מתחילת הקיץ, מ-1 ביולי?
גנאדי פולישצ'וק: אני מבקש לחזור על השאלה.
אלכס קושניר: כמה אשרות הנפקתם לדור שלישי החל מ-1 ביוני 2020?
גנאדי פולישצ'וק: אני יכול להוציא נתונים, אין לי אותם בשלוף עכשיו, אני יכול לבדוק את זה.
גנאדי פולישצ'וק: לדור שלישי, אתה מתכוון לדור שלישי, נכון?
אלכס קושניר: אני מתכוון לדור שלישי כי משרד החוץ אומר שהם הנפיקו מעט מאוד אשרות לילדים של הדור השלישי, אז אני רוצה להבין את הפער.
אלכס קושניר: (היו"ר דוד ביטן)
אלכס קושניר: דוד, העניין הוא בהחלטה חד צדדית ובלי עדכון של הנוהל.
דוד ביטן: חבר'ה, אנחנו לא נעשה מזה פוליטיקה.
אלכס קושניר: אין שום פוליטיקה.
דוד ביטן: בעצם הנוהל זה בעיה משפטית, אז צריך לתת להם את ההזדמנות.
דוד ביטן: זה כמו שאתמול פתאום הביא היועץ המשפטי משנת 55' צו הסמכה.
דוד ביטן: אז בסדר, צריך הסמכה, מטפלים בזה.
דוד ביטן: אני רק רוצה לדעת ממך כמה בקשות כאלה יש עכשיו על השולחן?
אלכס קושניר: הוא לא יודע.
דוד ביטן: מה זה הוא לא יודע?
דוד ביטן: בטח שהוא יודע.
דוד ביטן: אז אין הרבה.
דוד ביטן: אומר לך משרד החוץ שאין כמעט פניות.
אלכס קושניר: גנאדי, כמה אשרות לדור שלישי הנפקתם החל מ-1 באוגוסט?
גנאדי פולישצ'וק: אני לא יכול לומר לך עכשיו, אני צריך לבדוק בדוחות, אנחנו יודעים שמדובר בסביבות 1,000, 1,500 בקשות כאלה.
דוד ביטן: של מה, של דור רביעי או דור שלישי?
גנאדי פולישצ'וק: של דור רביעי.
דוד ביטן: כמה עכשיו על השולחן?
אלכס קושניר: הם לא יודעים.
דוד ביטן: הם לא יודעים, אז הוא אומר לך שאין הרבה פניות.
גנאדי פולישצ'וק: אני כרגע לא יכול לומר, אני י כול לבדוק ולתת לך - - -
דוד ביטן: הוא אומר שמי שפנה טיפלו בו, מה אתה רוצה?
אלכס קושניר: דוד, תקשיב, אנשים לא מבינים את התהליך.
דוד ביטן: אז מה אתה רוצה?
דוד ביטן: שאני אסביר אחד אחד?
דוד ביטן: מה זה לא מבינים את התהליך?
אלכס קושניר: אני רוצה ש - - -
דוד ביטן: עכשיו יש תהליך ביניים.
דוד ביטן: תהליך הביניים הוא שמשרד החוץ מנפיק את זה מהר מאוד.
דוד ביטן: אתה אמרת שאנשים צריכים לנסוע עשר שעות לאשר, לא צריכים לנסוע.
דוד ביטן: אז שנתיב, עם כל הכבוד, יסבירו לאנשים איך הם צריכים לפעול.
דוד ביטן: זו העבודה שלהם.
אלכס קושניר: גנאדי, אתה שמעת את הנציג של משרד החוץ?
גנאדי פולישצ'וק: אני שמעתי את הנציג של משרד החוץ, אנחנו נתאם את הדברים ונבדוק מולו איך בדיוק אנחנו מנחים אותם בתהליך עד לקבלת החלטה במתכונת הנוכחית.
דוד ביטן: לא, אתה צריך לעשות את זה.
דוד ביטן: מה זאת אומרת אתה - - -
גנאדי פולישצ'וק: שוב, ההנחיה הזאת גם צריכה לעבור - - -
אלכס קושניר: הוא לא יכול.
אלכס קושניר: הוא צריך לקבל הסמכה של רשות האוכלוסין.
דוד ביטן: לא, הוא מעביר את זה - - - הדיפלומטי, לשגרירות - - -
אלכס קושניר: לא דואר דיפלומטי, זה מייל.
דוד ביטן: במייל, לא צריך לזה הסמכה, תסלח לי.
דוד ביטן: הוא מגיש את הבקשה בשם ה - - -
אלכס קושניר: בוא נשאל את רשות האוכלוסין אם מבחינתם זה בסדר.
דוד ביטן: מה, אבל משרד החוץ עושה את זה.
אלכס קושניר: לא, רשות האוכלוסין, האם מבחינתם זה בסדר.
אלכס קושניר: בוא נשאל אותם.
דוד ביטן: מה בסדר?
אלכס קושניר: התהליך שתיארת.
דוד ביטן: משרד החוץ אומר לך שהוא עושה את זה.
אלכס קושניר: לא, משרד החוץ זה משהו אחד, משרד החוץ מבצע הנחיות של רשות האוכלוסין וההגירה, כמו נתיב.
אלכס קושניר: כדי שהדבר הזה ייסגר בוא נשאל את רשות האוכלוסין וההגירה האם מבחינתם התהליך הזה הוא בסדר?
דוד ביטן: עד ההחלטה.
דוד ביטן: בבקשה, תעלה אותו.
שלומית אבינח: יואל ליפוביצקי.
דוד ביטן: לא, היועצת המשפטית.
דוד ביטן: את שמעת מה שאמרו ממשרד החוץ?
דוד ביטן: מקובל עליכם ההליך המקוצר הזה עד שהשר יחליט?
דסי צנגן: כן, משרד החוץ מוסמך לפי חוק הכניסה לישראל.
דוד ביטן: נגמר הסיפור.
אלכס קושניר: אז אפשר שתוציאו נוהל מסודר בשפה הרוסית כדי שזה יגיע לאנשים והם יבינו מה נדרש מהם וגם נוהל מסודר למשרד החוץ ולנתיב?
דוד ביטן: אבל יש לך את נתיב, נתיב צריכים לעשות את זה.
אלכס קושניר: אבל נתיב, אסור לו ל – אני אומר לך, הייתי ראש נתיב.
דוד ביטן: מה אסור לו?
אלכס קושניר: אני הייתי ראש נתיב, לנתיב אסור להנפיק נוהל בלי הסכמה של רשות האוכלוסין וההגירה.
דוד ביטן: אז הם ייתנו לו.
דוד ביטן: זו הבעיה?
דוד ביטן: מה שמבקשים, אם אפשר, עד שהשר יקבל החלטה, יש פתרון ביניים, שהם יוכלו להעביר את זה לאלה שצריכים להגיש את הבקשות, זה הכול.
דוד ביטן: תנו להם את האפשרות הזאת להוציא את הנוהל הזה, נוהל שלכם שיועבר הלאה.
שלומית אבינח: נוהל הסכמה.
דסי צנגן: זה לא עניין של נוהל, זה עניין של הסדרה מאוד נקודתית ולפרק זמן מאוד קצר, ואז נתיב יכולים או להפנות את האנשים למשרד החוץ או שנציג הסוכנות, כשהם מגיעים אליו, יפנה אותם למשרד החוץ וזהו.
דוד ביטן: טוב, אז תגידו את זה לנתיב.
דסי צנגן: נתיב יודעים.
דוד ביטן: כי הם ראש קטן, הם משחקים אותה, נתיב.
דוד ביטן: אז תודיעו לאנשים שזה מה שהם צריכים לעשות, זה הכול, ואז נגמר הסיפור.
דוד ביטן: יש לך פתרון ביניים מהיר.
דוד ביטן: ממתינים לשר שייתן את ההסמכה הזו וזהו.
אלכס קושניר: אני מבקש שרשות האוכלוסין תוציא מכתב רשמי לנתיב עם הנחיה כזו.
אלכס קושניר: זה אפשרי?
דסי צנגן: אנחנו עובדים בתיאום ובשיתוף פעולה עם נתיב, הם שומעים את זה עכשיו, אנחנו דיברנו גם לפני והם יודעים איך לפעול מול משרד החוץ.
דוד ביטן: אוקיי, אז אנחנו יכולים לנעול את הישיבה, אני חושב שהבנו את העניין.
דוד ביטן: הנושא הפסקת תקצוב וסגירת תוכניות ההכשרה ובתי ספר למקצועות קליטה במרכז 'מאיה'.
דוד ביטן: הדיון מתקיים בעקבות בקשתו של חבר הכנסת אלכס קושניר לקיים ישיבה בנושא שבנידון.
דוד ביטן: מהמידע שהגיע לוועדה עולה כי החל ב-1 בספטמבר 2020 המרכז לא יחל את פעילותו בשנה זו בגלל היעדר תקצוב בסך של כ-150,000 שקל.
דוד ביטן: אנחנו כבר אחרי הראשון, המרכז לא נפתח?
אלכס קושניר: לא נפתח.
מיכאל קיפניס: לא, מחכים להחלטה של הוועדה, בהקפאה החלטה של המכללה.
דוד ביטן: מרכז 'מאיה' מתוקצב על ידי משרד החינוך, המרכז שייך לפורום המרכזי של הורים שנמצא בפיקוח תחום הורים ומשפחה.
דוד ביטן: התקציב בפועל מגיע מסמינר הקיבוצים.
דוד ביטן: מעדכון שהתקבל בוועדה עולה כי סמינר הקיבוצים החליט לסגור את הפעילות בשנה זו בגלל מיעוט נרשמים בתוכנית ולא בגלל חוסר תקציב.
דוד ביטן: אז זה בכלל לא בגלל הבעיה של הכסף, אני רואה.
אלכס קושניר: בסוף זה כן.
דוד ביטן: מה, אין מספיק נרשמים?
מיכאל קיפניס: עכשיו יש שתי קבוצות של 20 נרשמים בכל קבוצה, שלא רק שילמו דמי הרשמה אלא גם שילמו שכר לימוד לשנה.
דוד ביטן: כמה אנשים אתם צריכים על מנת - - -
מיכאל קיפניס: עכשיו יש 40 סטודנטים שמוכנים להתחיל.
דוד ביטן: כמה בדרך כלל צריך כדי לפתוח?
מיכאל קיפניס: אין הגדרה כמה - - -
דוד ביטן: כמה היו בשנה שעברה?
מיכאל קיפניס: בשנים הקודמות היו 35, 40.
דוד ביטן: אז למה הם אומרים שהבעיה היא בעיה שלא נרשמו מספיק?
מיכאל קיפניס: התשובה היא - - -
דוד ביטן: אתה צריך לתת תשובה לזה, אתה לא יכול להסתכל עליי.
דוד ביטן: אם הסיבה היא כסף, שמשרד החינוך לא העביר בניגוד לשנים קודמות, אז אנחנו יכולים לנסות לטפל בזה.
דוד ביטן: אם הבעיה שלא נרשמו תלמידים, שזה גם כסף, אוקיי, אבל שלא נרשמו תלמידים, אז אנחנו בבעיה שאני לא יכול לפתור אותה.
מיכאל קיפניס: נכון.
מיכאל קיפניס: יש לי שתי תשובות לענות כרגע.
מיכאל קיפניס: דבר אחד, יש לנו השנה 40 סטודנטים שמוכנים להתחיל ואין הגדרה בכמה סטודנטים אנחנו צריכים לפתוח שנה או לא.
אלכס קושניר: כמה היו בשנה שעברה?
מיכאל קיפניס: 35.
אלכס קושניר: בסך הכול?
מיכאל קיפניס: כן.
אלכס קושניר: זאת אומרת השנה יש לך יותר.
דוד ביטן: אז למה הסמינר אומר לי משהו אחר?
צאלה מיינרט: מיכאל, אולי אני יכולה להגיד כמה מילים?
שלומית אבינח: רגע, כאן אי אפשר להתפרץ.
דוד ביטן: סמינר הקיבוצים בזום?
דוד ביטן: טוב, אנחנו נחזור אליהם.
מיכאל קיפניס: הדבר השני, מרכז 'מאיה' זה לא רק מקום ומרכז להכשרה, הוא גם בית ספר למקצועות קליטה ואנחנו עושים עבודה בקהילה, עובדים עם מגשרים חינוכיים בארגונים שונים, זאת אומרת זה הרבה מעבר לרק הכשרות.
מיכאל קיפניס: יש שני מסלולים שאנחנו עובדים בהם כמעט 20 שנה.
דוד ביטן: מי פה מסמינר הקיבוצים?
דוד ביטן: תעלי אותם.
שלומית אבינח: צאלה מיינרט.
שלומית אבינח: הזמנו אותם להשתתף פיזית בדיון.
צאלה מיינרט: שלום לכולם.
צאלה מיינרט: אני שמחה להיות כאן ולהגיד שמרכז 'מאיה' פועל בהקמתה של רינה כהן ומאיה קנייבסקי במכללת סמינר הקיבוצים בניהול של מיכאל בשנים האחרונות, מזה 19 שנה.
צאלה מיינרט: חשוב להסביר שעל מנת לקיים תוכניות הכשרה לא צריך מרכז, המרכז חייב להתקיים בשביל כל הדברים המיוחדים שהוא עושה מעבר להיותו מכשיר, וזאת בעצם הסוגיה.
צאלה מיינרט: בשנים האחרונות המרכז חווה איזה שהוא משבר, גם בגלל ירידה ומיעוט נרשמים שלא יכלו לעמוד בתקציבים, כי באמת מדובר בעולים מתפוצות שונות, וגם בירידה מאוד גדולה של התקציב ממשרד החינוך.
צאלה מיינרט: אני אגיד שבמכללה עצמה יש עץ תפוז שניטע לזכרה של מאיה קנייבסקי ונותן מזה שנים פירות מדהימים, שמי שנמצא היום בסמינר לא יודע לספר את סיפורו של העץ ונדמה לי שזה הסיפור של למה אנחנו מולכם כרגע.
צאלה מיינרט: המרכז הוא מרכז חשוב שדוגל בתפיסה של יצאת מהקהילה, חזרת לקהילה.
צאלה מיינרט: עולים מתפוצות שונות, יוצאי ברית המועצות לשעבר, אתיופיה, צרפת, דרום אמריקה, אני לא יודעת את מי לא הזכרתי, ואני רואה פה תמונות של תלמידות שלנו, לומדים בכיתות מעורבות, שותפים בפרויקטים בקהילה, עושים הרבה מאוד עשייה עם הורים שנמצאים במעבר בין-תרבותי ולכן אנחנו צריכים תמיכה על מנת שהמרכז הזה יפרח ויעלה וייתן את הפירות כמו עץ התפוז שנמצא שם.
צאלה מיינרט: וכדי שאנשים יידעו על מה מדובר, ממש בימים אלה מיכאל ואני עוסקים בפעילות מול שני קולות קוראים להעביר את כל הידע של עבודה עם הורים עולים לאנשי חינוך.
צאלה מיינרט: כל הדבר הזה יצטרך להיקטע אם לא יהיה מרכז.
צאלה מיינרט: בשביל שתי תוכניות הכשרה אין צורך במרכז ולכן השאלה היא לא כמה לומדים יהיו.
צאלה מיינרט: למרבה ההפתעה מיכאל עשה עבודה מדהימה ויש לנו השנה שתי תוכניות שעומדות להיפתח והלומדים בתוכניות האלה יצטרפו למעגל של מאות לומדים שבעזרתו של מיכאל ובעזרתנו יכולים לעשות עבודה מדהימה בקהילה.
צאלה מיינרט: אני יודעת שגם לרינה יש תוכניות להרחיב את הפעילויות ואולי היא תוכל לדבר על זה אחרי זה.
צאלה מיינרט: לפי דעתי הדבר החשוב הוא לא כמה לומדים, אלא הסכום שהמכללה מבקשת על מנת לקיים מרכז באופן שוטף ולא רק השנה, אלא שזה לא יעמוד לעולם יותר בסימן שאלה.
צאלה מיינרט: בתוך מכללה לחינוך, כשקיים מרכז להורות ומשפחה במעבר בין-תרבותי, זו תפיסת עולם, זאת אמירה, אלא שבשנים האחרונות המכללה לא יכולה להרשות לעצמה להחזיק מרכזים שלא יכולים לממן את עצמם.
צאלה מיינרט: אני הייתי שמחה לא לדבר על 150,000 שקל, אלא על 200,000, 220,000 לפחות, על מנת שנוכל מעבר להחזקה של המרכז להיות בפעילות שוטפת, רחבה, מרחיבה, ואתם כולכם תוכלו להגיד לעצמכם שעשינו הרבה למען הורות במעבר בין-תרבותי.
צאלה מיינרט: עד כאן, זה ככה מבוא, אם מישהו רוצה לשאול אותי משהו, בשמחה.
אלכס קושניר: אני רוצה להגיד כמה מילים.
אלכס קושניר: קודם כל אני התחלתי לטפל בנושא הזה של מרכז 'מאיה' כבר מזה שלושה וחצי חודשים בערך כשמיכאל פנה אליי.
אלכס קושניר: בהתחלה אמרנו, טוב, למי זה שייך, אמרו לנו ששייך למשרד החינוך.
אלכס קושניר: שלחנו מכתב למשרד החינוך, לא קיבלנו תשובה, בסופו של דבר הבנו שזה לא במשרד החינוך אלא זה המשרד להשכלה גבוהה.
שלומית אבינח: זה לא המשרד להשכלה גבוהה.
שלומית אבינח: אמרו לנו, לפרוטוקול - - -
אלכס קושניר: רגע, שנייה, שלומית.
אלכס קושניר: שלחנו את זה לשם, אמרו לנו שזה לא שם, זה כן במשרד החינוך.
אלכס קושניר: בקיצור פינג פונג מטורף כאשר בסך הכול מדובר בתקציב של כ-200,000 שקלים.
אלכס קושניר: לא הייתה לי ברירה, לא יכולתי לפתור את זה בכלים שיש לי כחבר כנסת בודד ולכן הבאתי את זה לוועדה.
אלכס קושניר: דוד, באמת, מדובר בסכום מצחיק שאמור לסייע להרבה מאוד הורים.
דוד ביטן: מה תקציב המרכז?
אלכס קושניר: 220,000 שקל.
אלכס קושניר: זה מה שהם - - -
דוד ביטן: זה כולל התשלומים של הסטודנטים, נכון?
אלכס קושניר: לא, 220,000 שקל זה התקציב שהם צריכים מהמדינה כדי לקיים את המרכז.
דוד ביטן: אז בואו רגע נבהיר, מה התקציב שלך?
מיכאל קיפניס: 150,000 שקל כדי לשרוד, 220 - - -
דוד ביטן: לא, אתה לא עונה לשאלה.
דוד ביטן: אתה לא פועל רק במסגרת הסטודנטים, יש לך עוד פעילויות, נכון?
דוד ביטן: מה התקציב שאתם צריכים כדי להפעיל את כל הפעילויות האלה שמזה אתה צריך להוריד את מה שהסטודנטים משלמים, אני לא יודע כמה הם משלמים.
אלכס קושניר: לא, הסטודנטים משלמים למכללה, ללימודים, זה משהו אחר לגמרי, אלה פעולות אחרות.
אלכס קושניר: תפריד.
דוד ביטן: הפעילויות האחרות - - -
צאלה מיינרט: נכון.
טלי פלוסקוב: רגע, הם אומרים לא.
טלי פלוסקוב: כן, לא, תחליטו.
צאלה מיינרט: אלכס מאוד צודק, סליחה שאני אומרת, הסטודנטים משלמים על תוכניות הכשרה, זה סיפור אחר.
צאלה מיינרט: דרך אגב, זה גם לא מכסה את עצמו.
צאלה מיינרט: 220,000 שקל זה הסכום שנדרש להפעלת המרכז לביצוע פרויקטים, לעבודה עם מנחים מוסמכים, להצעות של עבודה עם הורים בקהילה, להרחבה של הפעילות.
צאלה מיינרט: זה מרכז שצריך לנשום, הוא לא יכול להיות חנוק בעלויות שנכנסות ויוצאות לתקציב של סטודנט שלומד ומורה מקבל תשלום ועוד מימון של כיתה.
צאלה מיינרט: זה לא קשור.
צאלה מיינרט: הדברים האלה לא קשורים.
דוד ביטן: אם אתה רוצה 200,000 וקיבלת 60,000, מאיפה בא המקור השני?
מיכאל קיפניס: משום מקום.
דוד ביטן: מה זה משום מקום?
מיכאל קיפניס: זו הבעיה.
מיכאל קיפניס: התשלומים שאנחנו מקבלים, ותודה רבה ממשרד החינוך, פחתו ביותר משני שלישים.
דוד ביטן: אז מה עשית?
דוד ביטן: אני לא מבין, הוצאת פחות?
אלכס קושניר: הוא צמצם את הפעילות, יש לו ברירה?
דוד ביטן: צמצמת את הפעילות?
מיכאל קיפניס: עכשיו למשל עשינו גיוס, קמפיין - - -
דוד ביטן: אז על מנת לעשות את הפעילות של שנה שעברה קיבלת 55,000?
מיכאל קיפניס: בדיוק.
דוד ביטן: הפעילות המינימלית זה 55,000?
דוד ביטן: אז למה אתה מדבר על 200?
צאלה מיינרט: דוד, אני אסביר לך.
צאלה מיינרט: 55,000 אפילו לא מממן את קיומו של מיכאל כראש מרכז ולכן המרכז נסגר.
דוד ביטן: לכן אני שואל.
דוד ביטן: אז מה הם עשו שם?
אלכס קושניר: המקור הנוסף הגיע מהמכללה, נכון?
צאלה מיינרט: המקור הנוסף הגיע שנים מהמכללה, באה המכללה ואמרו: לא יכולים יותר, אין לנו.
דוד ביטן: כמה המכללה שמה?
דוד ביטן: בתש"פ הוא קיבל 55,000 ממשרד החינוך, כמה אתם הוספתם?
צאלה מיינרט: תראה, היו שנים שהמכללה הוסיפה שקל לשקל ואפילו היה מדובר על 120,000 אל מול 120,000, אבל באה המכללה הסתכלה, ככל שיש פחות כסף היקף הפעילות יורד ואז זה הגיע כמעט לדרגת אפס ומה שנשאר זה תוכניות הכשרה ולא שום מעורבות בקהילה.
דוד ביטן: אם אנחנו נדאג ל-100,000 ממשרד החינוך אתם תוסיפו 100,000 שקל?
צאלה מיינרט: אני קיבלתי מנדט להגיד שהמכללה לא תוכל להוסיף שקל.
צאלה מיינרט: זה המנדט שקיבלתי, לצערי הרב.
דוד ביטן: נו, אז אתם גם כן לא בסדר פה, לא רק משרד החינוך לא בסדר.
מיכאל קיפניס: אנחנו לא מאשימים את המשרד, כן?
דוד ביטן: אז מה אני צריך את המכללה?
דוד ביטן: אתם משמשים להם במה על מנת לרשום סטודנטים?
מיכאל קיפניס: לא רק.
מיכאל קיפניס: מכללה זה מקום - - -
דוד ביטן: אז אתם גם כן יש לכם אינטרס.
דוד ביטן: אז לפי זה אתם רוצים לצאת מהתמונה ולקבל את הסטודנטים.
דוד ביטן: זה לא הולך ככה, אני מאוד מצטער.
דוד ביטן: אתם גם כן צריכים להביא משהו.
מיכאל קיפניס: אם אפשר להגיד?
דוד ביטן: רגע, אתה תעצור.
דוד ביטן: אתם גם צריכים להביא משהו בעניין הזה.
דוד ביטן: אנחנו נארגן את הכסף הזה, אני לא רואה בעיה מיוחדת בשביל 100,000 שקל.
דוד ביטן: תגידו מה אתם מוסיפים.
דוד ביטן: אז אתם לא יכולים 100, תוסיפו 70, 80, לא יודע מה.
דוד ביטן: את צריכה להתייעץ עם מישהו על זה?
צאלה מיינרט: לא, האמת שאני נשלחתי עם מסר מאוד ברור שנכון לאיך שהדברים נראים בשלוש השנים האחרונות - - -
דוד ביטן: כן, אז אני אומר לך שהמסר הוא לא הגיוני.
טלי פלוסקוב: צריך לשנות את המסר.
צאלה מיינרט: ובטח בתקופת הקורונה.
אלכס קושניר: חייב מצ'ינג של המכללה, חייב.
דוד ביטן: המסר לא הגיוני, אני מאוד מצטער.
טלי פלוסקוב: צריך להעביר את המסר מהוועדה שאנחנו מוכנים לעזור בתנאי שגם אתם תיקחו חלק.
דוד ביטן: לכם גם יש אינטרס להפעיל את המרכז הזה בתוך המכללה ולכן אתם גם צריכים להשתתף בהשתתפות מסוימת, אחרת הוא יכול לעבור למכללה אחרת, למה אצלכם?
דוד ביטן: אולי הוא יעבור למכללת ראשון, אני יודע מה?
דוד ביטן: או מכללה במקום אחר, למה סמינר הקיבוצים?
צאלה מיינרט: אני רוצה להיות הכי - - -
דוד ביטן: היה עניין לסמינר הקיבוצים להיות שם.
צאלה מיינרט: רינה, את?
מיכאל קיפניס: היו שנים שלסמינר הקיבוצים על הדגל היה כתוב צדק חברתי ופיתוח של אוכלוסיות.
אלכס קושניר: לא, אין ספק שזה הבית המקצועי.
דוד ביטן: טוב, תחשבי רגע.
אלכס קושניר: דוד, אם אפשר להגיד מילה.
אלכס קושניר: אין ספק שמכללת סמינר הקיבוצים זה הבית המקצועי הנכון לתוכנית הזו, אבל אני מאוד מסכים עם מה שאומר יושב ראש הוועדה, שלא יכול להיות שאנחנו פה דורשים כסף מהמדינה והמכללה, שלאורך באמת הרבה מאוד זמן עמדה בהתחייבויותיה אל מול המרכז, פתאום החליטה שהיא לא עושה את זה.
אלכס קושניר: עכשיו, אם אנחנו יודעים להגדיל את המצ'ינג של המדינה אנחנו מצפים גם להשתתפות בתוכנית הזו מהמכללה.
אלכס קושניר: אמר היושב ראש, לא צריך שקל מול שקל, ברור לנו שגם אצלכם המצב הוא לא פשוט, אבל לפחות תביאו משהו, תביאו איזה שהוא סכום שייתן לו לפעול כמו שצריך.
דוד ביטן: אנחנו נבקש משרד החינוך 100,000 שקל, אתם תוסיפו.
דוד ביטן: תגידו לי, משהו אתם צריכים להוסיף, אין מה לעשות, ואז המרכז יוכל להתקיים עוד שנה ונראה מה יהיה בשנה הבאה, נראה.
דוד ביטן: בינינו, הרי את יודעת שאם היו נרשמים 70 סטודנטים לא הייתם מתווכחים, אבל נרשמו 40 אז אתם קצת נסוגותם.
אלכס קושניר: זה גם עניין של ביצה ותרנגולת.
אלכס קושניר: אם המרכז יופעל אז יהיו סטודנטים.
שלומית אבינח: יש גם אי ודאות.
מיכאל קיפניס: אנחנו אפילו לא גייסנו לתוכנית הדגל שלנו בגלל שלא ידענו עד כמה אפשר להתקיים.
שלומית אבינח: נכון, הוא באי ודאות.
דוד ביטן: אני מציע, תקבעי ל-20 דקות ביום שני הבא.
שלומית אבינח: ביום שני הבא דיון המשך.
דוד ביטן: אנחנו ממתינים לתשובה שלך בעניין הזה, שתהיה מגמה חיובית.
דוד ביטן: עד אז אנחנו כבר נביא תשובה ממשרד החינוך, בסדר?
צאלה מיינרט: דוד, אני רוצה לשאול שאלה.
צאלה מיינרט: אני רואה שרינה כהן רוצה להגיד משהו וזה נראה לי מאוד מאוד חשוב, אני רק רוצה לשאול שאלה, זה יהיה נכון להגיד שיש התחייבות על 100,000 שקל ורוצים לדעת אם המכללה יכולה לעמוד מול זה ולתת את מה שהיא יכולה לתת?
דוד ביטן: לא, אני אמרתי ביום שני הבא אני אבוא עם תשובה מסודרת מהמשרד.
דוד ביטן: אנחנו נדאג לתת תשובה מוסמכת, אני מקווה שזה יהיה 100,000 שקל, ואתם תוסיפו.
דוד ביטן: גם נוח לי לבוא לשר ולהגיד: תראה, אתה נותן וגם הם נותנים.
דוד ביטן: לא יודע למה הורידו, למה המשרד הוריד לכם את הכול?
צאלה מיינרט: זאת שאלה שתצטרך להישאל, אני חושבת שלרינה יש תשובות מצוינות.
צאלה מיינרט: רינה הגיעה בזמנו כשהיא עברה לשפ"י במשרד החינוך עם סכום מאוד גדול שהלך וירד, אבל אני הייתי שמחה אם רינה הייתה מקבלת רגע את זכות הדיבור.
דוד ביטן: אז בוא נשמע את רינה.
דוד ביטן: עד יום שני הבא תמציאי לנו תשובה.
טירה גלינויר: אבל רינה היא לא נציגת המשרד.
דוד ביטן: את משרד החינוך?
דוד ביטן: אז בואו נשמע את משרד החינוך.
דוד ביטן: רק רגע, אני מאוד מצטער, מה התפקיד של רינה כהן?
שלומית אבינח: היא המייסדת.
אלכס קושניר: לא, אנחנו צריכים תשובה ממשרד החינוך.
דוד ביטן: לא, חשוב לי משרד החינוך כרגע.
דוד ביטן: עוד מעט, גב' כהן.
דוד ביטן: למה ביטלתם?
דוד ביטן: זה כסף קטן, הלוא 60 מיליארד זה התקציב שלכם, מה קרה?
בטי ריטבו: אז אני רוצה לומר, אני מרכזת ומפקחת על מרכזים להורים שחלקם בקהילה וחלקם במכללות.
בטי ריטבו: זה פורום שרינה יסדה, רינה הקימה, היא הייתה לפניי בתפקיד ואני חושבת שבהחלט שווה לשמוע אותה.
בטי ריטבו: התקציב, מדובר בתקציב תוספתי שעם השנים ירד ויש לנו סל ועם השנים הוא ירד והצרכים של המשרד בנושא של הורים עלו יותר ויותר ואז העוגה הולכת וקטנה.
אלכס קושניר: זאת אומרת זה כסף שלא נמצא בבסיס התקציב?
בטי ריטבו: זה לא בבסיס התקציב, זה תוספתי.
בטי ריטבו: המרכזים וההקצבה נעשית על פי קריטריונים ברורים שאנחנו הולכים לפיהם וגם קריטריונים דיפרנציאליים, זאת אומרת שאם יש לי X סכום ו-X מרכזים שמגישים את הבקשה זה מתחלק.
בטי ריטבו: אני לא יכולה לומר מה יהיה הסכום השנה כי יכול להיות שהשנה במקום שמונה מרכזים יגישו את מועמדותם תשעה מרכזים.
אלכס קושניר: כמה מרכזים כאלה יש לך?
בטי ריטבו: כרגע יש לנו שמונה מרכזים.
אלכס קושניר: מה היה התקציב בשנה שעברה?
בטי ריטבו: התקציב שהיה בשנה שעברה זה 600,000 שקל.
דוד ביטן: והשנה לא יהיה?
בטי ריטבו: אני מקווה, אני לא יכולה לומר.
אלכס קושניר: השנה בגלל שאין תקציב אז אין להם.
דוד ביטן: אז הנה, שמונה כפול 55 זה 400,000 איפה עוד 200?
אלכס קושניר: לא, זה לפי גודל המכרז.
בטי ריטבו: לא, אנחנו מקציבים מתוכם 20% למרכז שהוא מרכז ארצי לקידום הקשר והשותפות החינוכית עם הורים, יש לנו ממש קריטריונים, ה-80% אנחנו מחלקים לכל המרכזים - - -
דוד ביטן: אז למה אתם לא נותנים הודעה שמשהו יהיה?
דוד ביטן: למה נתתם הודעה שאין תקציב?
אלכס קושניר: רגע, בכל המרכזים כרגע אין תקציב?
אלכס קושניר: כולם הולכים להיסגר או רק 'מאיה'?
בטי ריטבו: לא, אני שמעתי על מרכז 'מאיה', לא על האחרים.
אלכס קושניר: אז איך האחרים מתוקצבים?
בטי ריטבו: האחרים מתוקצבים גם דרך אותה ועדה.
אלכס קושניר: אז לא הבנתי.
דוד ביטן: אז מה הבעיה פה?
טלי פלוסקוב: אז למה 'מאיה' לא תקבל את הכסף הפעם?
בטי ריטבו: אני לא אמרתי ש'מאיה' לא תקבל.
בטי ריטבו: אם 'מאיה' תגיש את הבקשה - - -
דוד ביטן: הגשתם את הבקשה?
בטי ריטבו: עוד לא הוצאנו קול קורא.
בטי ריטבו: כשאנחנו נוציא את ה - - -
טלי פלוסקוב: עוד לא הוציאו קול קורא בכלל.
שלומית אבינח: אבל בנובמבר מתחילה שנה.
בטי ריטבו: אני רוצה לומר, אנחנו מוציאים קול קורא בערך סביב נובמבר-דצמבר, זה עד סוף שנת המס.
דוד ביטן: לא, רגע, לאט לאט.
דוד ביטן: איך אתם פועלים?
מיכאל קיפניס: אנחנו חלק מעמותה בשם סמינר הקיבוצים.
דוד ביטן: אוקיי, אז אתם תודיעו לסמינר הקיבוצים – תגישו את הבקשה, מה זאת אומרת?
מיכאל קיפניס: אנחנו מגישים.
אלכס קושניר: עכשיו הבנתי את הבעיה.
דוד ביטן: תגידו לי, מתי אתם מתכוונים לפרסם את זה?
דוד ביטן: כשהשנה תסתיים?
דוד ביטן: נו באמת, מה קורה לכם?
בטי ריטבו: אנחנו נפרסם את זה כשאני אדע בדיוק שיש את התוספת הזאת שאנחנו מקבלים, אנחנו לא נפרסם - - -
אלכס קושניר: בטי, זה מבחן תמיכה 3א?
בטי ריטבו: לא, זה קול קורא מיוחד להקצבת מרכזים.
אלכס קושניר: בסדר, אבל זאת תמיכה, נכון?
בטי ריטבו: אני לא יודעת איך קוראים לזה במינוח.
טלי פלוסקוב: אם זה קול קורא זה בטוח תמיכה.
טלי פלוסקוב: זו מדיניות של תמיכות.
אלכס קושניר: לא, זה יכול להיות גם תקצוב.
דוד ביטן: אני בכלל רואה בעיה שכל העמותות האלה, לכולם תהיה בעיה.
אלכס קושניר: לא, אני אגיד לך מה קורה.
אלכס קושניר: זה כמו עם הרשויות, יכול להיות שיש מרכזים אחרים שנמצאים בעמותות חזקות יותר ואז עמותת האם, כמו סמינר הקיבוצים, ישימו סכום ביניים עד שיוצא קול קורא.
דוד ביטן: שאר המרכזים זה גם קשור לעולים?
דוד ביטן: רק אתם עולים?
בטי ריטבו: אני רוצה לומר, אנחנו לא יזמנו את הסגירה.
בטי ריטבו: הסגירה של המרכז הייתה ביוזמת סמינר הקיבוצים.